Nuwe Wyn - Nuusbrief
Sunday, 18 April 2021 10:53
SIEN JY, DIE SKIP IS BESIG OM TE SINK!
My nuwe boek is klaar!
En sy titel is presies dit: SIEN JY, DIE SKIP IS BESIG OM TE SINK!
In hierdie boek van 300 bladsye, vertel ek jou van hoe die Here God besig is om vir Sy Familie hier op aarde 'n nuwe prentjie te wys van wat dit werklik beteken om Kerk/Ekklesia van Jesus hier op aarde te wees.
Op 'n besondere manier het die Here my en Hetta opdrag gegee om weer betrokke te raak by dit wat tans in die NG Kerk aan die gebeur is, waar honderde gemeentes oor die land, in Namibië en in Botswana, besig is om uit te stap uit die NG Kerk-verband!
Maar waarheen moet hulle gaan?
Hoe lyk Bybelse Ekklesia? Hoe lyk dit daar op plaaslike vlak, waar God se mense woon en werk?
Omdat dit ook vir jou belangrik is, het ek beleef die Here gee my opdrag om die eerste oplaag van hierdie boek as 'n e-boek GRATIS VIR JOU TE SKENK!
Gaan laai dit asb by die volgende skakel af:
Laai jou gratis boek af
Die skip sink
My nuutste boek
Friday, 16 April 2021 09:36
Hoe dissipel ons nasies?
Dit is so 'n belangrike vraag dat ek jou weer aan Jesus se bedieningstrategie daar in Lukas 10 wil herinner.
Ons moet die nasies dissipel soos Jesus dit vir Sy dissipels geleer het om te doen. Soos wat Hy vir hulle daar in Lukas 10:4-12 uitgespel het.
Het jy gesien dat Jesus eintlik vir ons vier stappe gee wat ons tree vir tree moet gee, daar waar ons elke dag lewe en werk, waarheen die Here ons gestuur het?
Kom ons kyk kortliks weer na hierdie vier stappe.
Met ander woorde, seën en bedien hulle met God se vrede (shalom) elke dag, deur elke dag vir hulle te bid en met jou Hemelse Vader te praat oor hulle, voordat jy werk toe gaan of na hulle toe gaan. Vra dat God hulle sal seën met die keur van Sy seëninge.
Bid elke oggend eers vir jouself en jou gesin, en dan vir elkeen van daardie mense en seën hulle dan in Jesus se Naam.
Kuier elke dag saam met hulle.
Of dit nou by hulle of by jou huis is; of by die werk is; en of dit nou op die sportveld is.
Kuier ontspanne saam met hulle en eet saam met hulle.
Word so deel van hulle lewe deur tyd saam met hulle te spandeer sodat hulle jou kan leer ken en leer vertrou.
In die tyd wat julle saam kuier, vertrou die Here om vir jou hulle spesifieke nood en behoeftes te wys.
Dit sal beteken dat jy heeltyd baie sensitief moet bly vir die Gees van God se stem in jou. En as jy gehoor het dat Hy met jou oor hulle nood en behoeftes praat, wees dan net gehoorsaam en word God se tuinslang sodat Sy gawes van die Gees, of liefde in een of ander vorm, of genesing in een of ander vorm, of Woord van God in een of ander vorm, deur jou kan begin vloei.
Eers dan, getuig dan.
Vertel vir hulle sonder om dit prekerig te doen, van die goeie nuus van die Koninkryk.
Vertel vir hulle stories uit jou eie lewe wat getuig dat die Here God en Sy Koninkryk hier tussen ons op aarde oral deurbreek om ook hier dinge te verander.
Jesus het die Koninkryk van God na mense toe gebring, hulle behoeftes bedien en, nadat Hy hulle aandag so op Hom gevestig het en hulle begin dankie sê het vir wat gebeur het, vertel Hy hulle dan verder wat dit werklik is wat 'n mens se lewe gesond en betekenisvol kan maak.
Onthou heeltyd Jesus se belofte aan ons terwyl ons hiermee besig is.
Hy het belowe: "Ek is by julle!"
Ons is dus nie alleen hierin nie.
Sy uitnodiging aan ons is om Sy "medewerkers" te wees, en met Hom hande te vat hierin.
Sunday, 04 April 2021 10:30
Maak dissipels van die nasies
Matteus 28:18-20 (Direkte Vertaling)
Jesus het nadergekom en met hulle gepraat en gesê: "Aan My is alle mag in die hemel en op die aarde gegee.
Gaan dan en maak dissipels van al die nasies, en doop hulle in die Naam van die Vader en die Seun en die Heilige Gees,
En leer hulle om alles te gehoorsaam wat Ek julle beveel het. Onthou, Ek is die hele tyd saam met julle tot die einde van die wêreld."
Kan ek jou herinner dat Jesus as die Opgestane Koning hier praat.
Hy is besig om vir ons te vertel wat dit prakties beteken om die Koninkryk van God "bo alles te soek".
As ons dit verstaan, kom om kyk nou wat staan in hierdie bekende verse in Mat. 28.
Een van die wonderlike dinge wat my kennis van Grieks in hierdie vers vir my beteken het, is dat ek verstaan het dat ons hierdie "gaan" in hierdie vers totaal verkeerd verstaan het al die jare.
Hierdie "gaan" is nie daardie "gaan" van iemand wat as 'n sendeling uitgestuur word na die een of ander vreemde nasie toe nie.
Nee, hierdie Griekse woord wat met "gaan" vertaal word, beteken eintlik "terwyl julle van plek tot plek, in julle daaglikse handel en wandel, by die huis en by die werk, besig is"...
Dit is daar waar ons mense moet "dissipel".
Dit is daar wat ons, soos Jesus Sy dissipels geleer het, byvoorbeeld die metode van Lukas 10 moet gebruik om te wag vir daardie geleentheid om die "evangelie van die Koninkryk" oor Jesus aan hulle moet bedien.
As hulle Hom dan as Koning en Verlosser aanvaar, moet ons hulle weer leer en oefen om op hulle beurt dissipel-makende dissipels van Jesus te wees.
Dit is wat ons onder "die nasies" moet gaan doen.
Daardie "nasies" moet ons verstaan in die betekenis soos Markus 16:15 dit uitspel: "Gaan na die hele wêreld en verkondig die evangelie aan die hele skepping."
Ons doelwit is dus om elke mens wat êrens op hierdie aarde van ons woon, se lewe te verander. Maar ook om elke gedeelte of area in mense se lewens te verander, stukkie vir stukkie, tree vir tree, soos die Here ons geleer het en soos Hy dit bedoel het om te wees.
"Hulle moet leer om God in alles te gehoorsaam".
Hulle moet leer om, soos 1 Kor. 10:31 dit stel: "Of julle eet en of julle drink of wat julle ook al doen, doen alles tot eer van God."
Wednesday, 31 March 2021 14:44
'n Nuwe Wynsak vir die Ekklesia
IN DIENS VAN DIE KONING
"MY LIGGAAM IS EEN"
Oor die wêreld heen getuig God se mense dat die Here besig is om hulle prentjie van die Kerk of Ekklesia heeltemal te verander!
Rondom ons het ons gewoond geraak aan 'n kerk waar meer as 30 000 groepies in Suid-Afrika alleen, elkeen met hulle eie naam, geboue, en selfs eie geloofbelydenisse, aanspraak maak dat hulle "die kerk van die Here Jesus" is. Kerkgroei was dan om gelowiges uit ander "kerke" af te rokkel en deel van joune te maak.
Julle is die volk van God (1 Pet 2:10)
(Hierdie brief kan aan die einde van die berig ook afgelaai word as 'n PDF)
Hy voorsien vir wat Hy beveel
Soos die Here God destyds 'n Koning Dawid opdrag gegee het om voorsiening te maak vir die fisiese tempel wat sy seun, Salomo, moes bou… En 'n koning daar was toe Nehemia opdrag gekry het om die mure van Jerusalem te herstel…
So het die Here ons oral langs die pad wat Hy met ons stap, belowe dat Hy Sy mense, die moderne konings van ons tyd, sal gebruik om alles te voorsien vir wat Hy ons beveel om in Sy Naam te doen.
Hier is van Sy beloftes aan ons:
Mrk. 10:29,30 – "Jesus antwoord: Dit verseker Ek julle: Daar is niemand wat ter wille van My en ter wille van die evangelie afgesien het van sy huis of broers of susters of moeder of vader of kinders of eiendom nie, of hy kry nou in hierdie tyd honderd keer soveel: huise en broers en susters en moeders en kinders en eiendom, saam met baie vervolging, en in die bedeling wat kom, die ewige lewe."
2 Kor. 9:8 – "En God is by magte om aan julle alles in oorvloed te skenk, sodat julle in alle opsigte altyd van alles genoeg kan hê en volop kan bydra vir elke goeie werk."
Sedert 1993 was ons opdrag om "nuwe wyn" te bedien, veral aan God se mense wat kom uit 'n Afrikaanse tradisionele kerklike agtergrond soos ons.
Nou is Sy opdrag aan ons om Sy mense prakties toe te rus en te laat beleef hoe die "nuwe wynsakke" vir die Ekklesia daarna uitsien.
Toe Hy ons opdrag gee om weer spesifiek uit te reik na Sy mense in die NG Kerk, en spesifiek diegene wat beleef het hulle moet "uitstap" uit die NG Kerk, het ek en Hetta geweet dat al die toerustingsmateriaal wat die Here ons die afgelope 28 jaar hieroor gegee het, vir 'n tyd soos hierdie bedoel is.
Ons voorlegging aan die "konings"
Hier is ons tussentydse begroting met die oog op die nuwe opdrag en nuwe seisoen:
Aflos van ons persoonlike rekeninge (lopend en kredietrekening) wat oortrokke is a.g.v. skenkings wat "te min was" die afgelope 3 maande
Skep van 'n "kitty fonds" vir die bediening
Aflos van ons huislening
Gebruik van 'n 4x4 MTV vir uitreike
Indien iemand dalk, in plaas van 'n skenking, aan ons 'n lening vir die tussentyd wil toestaan, het ons die volgende beloftes uit verskeie oorde in die verband ontvang, waaruit ons dan so 'n lening kan terugbetaal:
Kommissie op verkope die afgelope waar ek die tussenganger was
'n "Kingdom Enterprize grant" wat aan ons bediening toegeken is
Kommissie en wins van fondse wat ek bestuur
Natuurlik is daar ook dit wat die Here deur ons Familie van families maandeliks in ons lewe en bediening saai.
Indien daar enige ekstras hiervandaan inbetaal sal word, sal ons natuurlik ook hiervan gebruik om so 'n lening so gou moontlik terug te betaal.
Intrinsieke waardevolle eiendom wat ons wil verkoop om van die rekeninge af te los:
'n Unieke stel van 2 olieverf-skilderye van die oorspronklike Eerste Nasie-bewoners van SA, die Khoisan, getiteld "Soek en vind", deur die wêreldberoemde Suid-Afrikaanse kunstenaar, Daniel Novela.
'n Unieke Springbok Wyn-versameling van 21 wyne (drie 5 liter en agtien 1.5 liter) met foto's en handtekeninge van Springbokke en Springbok-Wêreldbeker-wenspanne
n Nuwe Wynsak vir die Ekklesia - April 2021.pdf (34 Downloads)
Sunday, 21 March 2021 06:52
"Maak dissipels van al die nasies"
"Gaan dan na al die nasies toe en maak die mense my dissipels: doop hulle in die Naam van die Vader en die Seun en die Heilige Gees, en leer hulle om alles te onderhou wat Ek julle beveel het. En onthou: Ek is by julle al die dae tot die voleinding van die wêreld."
Soos ek reeds gesê het, om dissipels te maak van al die nasies, beteken nie net dat ons roeping is "om siele te red nie".
Nee, dit gaan oor baie meer as net dit.
Dit gaan oor wat Jesus vir ons in Mat 6:33 leer: "Beywer julle allereers vir die koninkryk van God en vir die wil van God, dan sal Hy julle ook al hierdie dinge gee."
Dit is om, soos Jesus die 72 geleer het om te doen daar in Lukas 10, om uiteindelik vir mense te sê: Die koninkryk van die hemel het ook hier waar julle op aarde is, ingebreek. Verwag dan om rondom julle en in julle eie lewens oral tekens en bewyse te sien van God se hand wat besig is om te werk. Verwag om iets van die realiteit soos wat dit in die hemel is, ook hier te sien gebeur!
Daardie laaste week
Wat 'n voorreg is dit nie om juis in hierdie tyd weer vir mense te herinner wat werklik veral daardie laaste week van Jesus se aardse lewe as gewoon mens, van daardie Sondag af (met Sy intog in Jerusalem in, soos Lukas 19:28 vertel), die kruisiging op die Woensdag, 9 April 32 n.C., die drie dae in die graf, en dan Sy opstanding, Sondag, 12 April 32 n.C..
As jy 'n bietjie weer jou onthou van hierdie gebeure wil opskerp, gaan lees tog weer my hele artikel hieroor op my webblad. (Sien hieronder)
Want as ek en jy die volle impak van wat werklik byvoorbeeld, aan die kruis gebeur het op die 9de April 32 nC, en Sy opstanding die Sondag, gaan ons besef watter goeie nuus ons werklik het vir mense!
Ek skud altyd my kop as ek hoor van hierdie groepie en daardie groepie gelowiges wat nou weer hierdie "waarheid" beklemtoon, of nou weer daardie "storie" het om vir mense te vertel, omdat dit dan sogenaamd so "belangrik vir ons geloof" sou wees!
Krap jy dit 'n bietjie oop, besef jy hoe hulle maar net weer verdwaal het omdat hulle nie by die eenvoud en kern van die goeie nuus van die Evangelie gebly het nie.
Wat belangriker het ons om vir mense te vertel as dat Jesus Christus die nuwe Koning is, en dat dit wat Hy daar gedoen het, alles in en om jou totaal kan verander as jy dit werklik begin glo en begin toepas in elke deel van jou lewe.
Sien, om werklik 'n getuie van die Evangelie te word, behels baie meer as om net EE-3 se metode te volg en om iemand na Jesus te lei. Dit is maar net die begin. Want hierdie nuwe bekeerling moet nou gedissipel word en leer om hierdie Goeie Nuus ook daar in sy/haar leefwêreld te implimenteer, sodat, soos 1 Kor. 10:31 dit so eenvoudig uitspel: "Of julle eet en of julle drink of wat julle ook al doen, doen alles tot eer van God."
Hulle moet leer om in elke deel van hulle lewe, Koning Jesus die Koning te laat wees in hulle lewe en om dinge daar te doen soos wat Hy wil hê dit moet gedoen word, maar ook sodat mense iets van die hemel-realiteit daar kan sien waar word.
Daarom is dit vir my merkwaardig om te kyk hoe Jesus Sy dissipels geleer het om dit te doen.
Ja, Hy het sinagoge toe gegaan en mense daar gaan bedien. Maar dit het Hy ook die res van die week gedoen, oral waar Hy gaan en kom. Vir Hom was dit nie net beperk tot 'n uur of twee per week nie. Nee, dit was 'n 24/7-lewensstyl, presies soos 1 Kor. 10:31 dit verduidelik.
Luk. 10 was ook Jesus se bedieningsmetode
Deel hiervan was dat Hy op die markplein sakemanne en -vroue bedien het soos wat Hy Sy 72 dissipels daar in Lukas 10 geleer het om te doen, naamlik om mense te seën (onthou jy hoeveel keer sien ons Jesus bid en hoor ons Hom praat met die Vader oor die mense rondom Hom!). En ons sien hoe Hy by hulle aan huis kuier en saam met hulle en hulle vriende eet en drink. Maar dan sien ons ook hoe Hy, as Hy nood raaksien, dit bedien deur die krag en gawes van die Gees. En dan hoor ons hoe Hy met hulle praat oor die goeie nuus van God se Koninkryk, die Koninkryk van die hemel, wat ook hier op aarde oral begin gebeur en wat dit impliseer en hoe dit dinge en lewens kan verander.
En ons sien hoe Hy dan diégene wat die boodskap begin glo, verder dissipel en hulle weer leer om Sy voorbeeld te volg en ook "dissipels te maak van al die nasies".
Soos Hy gedoen het, moes hulle leer hoe om effektief in te stap onder die nasies, of dit dorpe of stede was, of groepe mense van die een of ander aard, soos volwassenes of kinders, om daar onder hulle 'n nuwe era wat aangebreek het te gaan demonstreer. Ja, om te wys dat die Koninkryk van die hemel (en hoe dit wat daar 'n realiteit is), ook hier op aarde begin gebeur en wat dit implikasies daarvan is.
Daarom kon Jesus kinders seën en so die hemel en alles wat in Sy Vader se hart was, gaan ooptrek en af-gebid op hierdie kinders en hulle lewens.
Maar daarom kon 'n Johannes die Doper vir soldate wat tot bekering gekom het, sê hoe hulle voortaan, as veranderde mense, daar in hulle daaglikse beroep as 'n soldat anders moet gaan optree en lewe.
So kon Jesus 'n tollenaar, wat voorheen deel was van die hele siek en korrupte regeringstelsel van die Romeinse owerheid, waar korrupsie en selfverryking en manipulasie en onreg aan die orde van die dag was, laat begryp dat die implikasies van die Evangelie van die Koninkryk is dat die manier hoe hy voortaan sy werk moet doen, totaal anders gaan wees as voorheen.
Koninkryk van die hemel
Sunday, 14 March 2021 09:55
Ons opdrag in Mat. 28:19 en 20
Verlede keer het ons mekaar herinner aan die manier hoe Jesus ons daar in Lukas 10 geleer het om mense in die gemeenskappe, die werksplek, by die skool en daar waar jy woon en leef, te bedien.
Onthou jy nog wat Hy ons geleer het om te doen?
Eers moet ons hulle begin seën (wat maar net beteken dat ons met ons God oor hulle moet begin praat, deur vir hulle te bid en te vra dat Hy hulle sal seën).
Dan moet ons tyd met hulle begin spandeer deur saam met hulle te kuier. Sodat hulle ons kan leer ken en iets van ons andersheid kan sien en hoor met hulle eie oë en ore.
Deurentyd moet ons sensitief wees vir die stem van die Heilige Gees wat ons bewus gaan maak van nood en seer wat Hy deur ons in die mense se lewens wil bedien.
Eers dan daarna, wil Jesus hê ons moet mense van Jesus se koms en Sy Koninkryk vertel.
Sien, wanneer mense God gesien werk het, is hulle oop en gereed om te hoor van wat Jesus aan die kruis vir ons gedoen het, en wat Sy oorwinning en opstanding werklik vir ons beteken.
Ons noem baie keer die opdrag van Jesus daar in Mat. 28:19 en 20 die Groot Opdrag. Maar lyk vir my, ons kan nou, in die lig van die "nuwe wyn" wat aan ons hieroor bedien is, dit eerder Die Groot Vennootskap noem.
Volgens Matteus 28, vers 19 en 20, stuur Jesus Christus, die Nuwe Koning op aarde, ons en elkeen wat glo dat Hy die nuwe Koning hier op aarde is, uit om in Sy Naam, in die lig van die oorwinning wat Hy oor Satan en sy magte behaal het, as Sy afgevaardigdes en ambassadeurs, om oral waar ons kom die goeie nuus te vertel.
Kom ek sê dit anders: Die Goeie Nuus oor Jesus Christus is nie dat Hy net gekom het om "siele" te red nie. Ons word ook nie deur Hom uitgestuur net om "siele" te red nie. Nee, die Goeie Nuus oor Jesus Christus en wat Hy kom doen het, is baie wonderliker as net dit!
Kom ek sê dit in terme van die boodskap oor die Koninkryk wat gekom het, so:
Die Koninkryk van God gebeur nie net daar waar "siele" gered word nie! Nee, die Koninkryk van God kom hier op aarde wanneer mense besef Koning Jesus het Sy lewe aan die kruis gegee sodat "nasies" gered kan word en sodat alles hier op aarde kan verander en kan nuut word.
Die wonder van dit alles is dat ek en jy God se boodskappers, verteenwoordigers, ambassadeurs, hiervan is!
Ons word uitgestuur, in Koning Jesus se Naam, op grond van die totale oorwinning wat Hy reeds aan die kruis oor Satan en sy magte behaal het, om met outoriteit in Sy Naam, te verklaar: Die vyand wat julle gevange hou, is 'n verslane vyand.
Ons is God se vennote, om op grond van wat Jesus gedoen en vir ons gegee het, met Sy gesag as ons Oppergesag agter ons, wat letterlik alles "back" wat ons in Sy Naam sê en doen.
Tot alles gedaan is wat Hy van voor die grondlegging van die wêreld reeds beplan het.
Sunday, 07 March 2021 09:09
Lukas 10 se bediening-strategie
As Jesus aan die einde van Sy aardse bediening 70 van Sy volgelinge uitstuur na die dorpe waarheen Hy op pad is, gee Hy aan hulle hierdie volgende bediening-strategie:
"As julle in 'n huis kom, moet julle eerste woorde wees: 'Vrede vir hierdie huis.'
As daar iemand woon vir wie die vrede bestem is, sal die vrede op hom bly; so nie, sal dit na julle toe terugkom.
Moenie van een huis na die ander trek nie, maar bly in dieselfde huis, eet en drink wat hulle voorhande het, want die arbeider is geregtig op sy loon.
As julle in 'n dorp kom en hulle ontvang julle, eet dan wat hulle vir julle voorsit.
Maak die siekes daar gesond en sê vir die mense: 'Vir julle is die koninkryk van God baie naby!' "(Luk. 10:5-9)
Deesdae is hierdie bediening-strategie wat Jesus hier aan die 70 gee, oor die wêreld, een van die mees effektiewe metodes waarmee gemeenskappe met die goeie nuus van die Koninkryk geïnfiltreer en mettertyd getransformeer word.
'n Mens kan dit so opsom:
1. Seën hulle
– Begin om daardie betrokke gemeenskap se strate deur te stap terwyl jy God se seën op elke huis en elke besigheid in daardie gemeenskap af bid! Onthou jy is 'n ambassadeur van die Koninkryk van die hemel wat na hierdie betrokke gemeenskap gestuur is. Begin dus om hulle te bedien deur eers met die Koning van alle konings oor hulle te gesels en daar in Sy voorhowe vir elkeen van hulle te bid. Bid dat die hemele oor hulle sal oopgaan en dat God se seën, genade, genesing en oorvloed op allerlei wyses op hulle sal neer-reën. Sodat hulle nie anders kan as om daarvan bewus te word nie.
2. Kuier by hulle
– Begin dan om oral waar God se Gees jou heen lei in die gemeenskap, by mense te kuier, saam met hulle te eet en te drink, en so deel te word van hulle lewens deur tyd saam met hulle te spandeer. So kan hulle jou ook persoonlik leer ken en leer om jou te vertrou. En wees heeltyd sensitief vir God se Gees se stem wat vir jou die "man van vrede" gaan wys.
Dit is daardie man of vrou of tiener of kind, wat lankal, onbewustelik deur God se werking aangeraak is en honger gemaak is van God se waarhede, God se vrede, God se genade en God se genesing. En uiteindelik, weet jy, gaan daardie persoon jou innooi in sy of haar gesin/familie/werksfamilie, waar God op 'n besondere manier hulle later weer wil gebruik as toegang en deur tot die wyer gemeenskap rondom hulle.
3. Bedien hulle
– En wanneer die dag aanbreek wat hulle jou genoeg vertrou om aan jou van hulle nood en behoeftes te openbaar, wees sensitief vir God se Gees se stem om te hoor hoe Hy jou as God se tuinslang, wil gebruik om daardie nood en behoeftes te bedien. Dan sal jy sien hoe die gawes van die Gees mense daar begin bedien dat hulle die liefde en genesing van God daar voor hulle oë sal sien werk en beleef. Hulle sal, soos 1 Kor. 14 sê, dan aan mekaar sê: God self is hier!
4. Getuig dan eers
– Dit is dan die tyd om die goeie nuus van die Koninkryk aan almal daar te verkondig. Sê vir hulle: Die Koninkryk van God het na julle toe gekom om ook hier dinge te verander.
Kyk ons na die bediening van Jesus, sien ons hoe Hy self hierdie selfde strategie gebruik het om die Koninkryk van God aan mense te bedien.
Ons sien en hoor hoeveel keer het Hy met Sy Vader oor mense gepraat. Dan sien ons ook hoe Hy saam met hulle gekuier het, om uiteindelik daardie man of vrou van vrede, en hulle mense, te bedien waar dit nodig was. Om dan ook so aan hulle te bedien dat die Koninkryk van die hemel ook hier deurgebreek het.
So sien ons die rivier van God tussen die nasies deurvloei, en soos wat dit vloei, raak dit die nasies aan en verander alles.